Banting resepteboek – toortsie.com
Sleutelwoord: Banting resepteboek
Of ek nog 'n boek gaan skryf?
Augustus 29, 2019 Augustus 29, 2019 ~ Toortsie	~ 13 Kommentaar
'n Baie algemene vraag toe mense hoor dat ek vir 'n histerektomie sou gaan en dus vir ses weke op siekverlof sou wees, was of ek dan sommer nog 'n kookboek gaan skryf. Dan het ek die simpel antwoord gegee dat ek vir minstens vier weke nie sal kan kook nie.
Want sien, om 'n kookboek uit te gee, moet 'n mens KOOK. Jy moet staan voor 'n stoof. Resepte uitdink, uittoets, oor en oor maak totdat hy die toets slaag wat smaak, tekstuur en nog 'n hele klomp ander dinge aanbetref. En daardie gekookte goed moet geëet word ook, mens kan nie net kook nie. 😊
Net as voorbeeld: Ek is nou al 'n geruime tyd besig om 'n spesifieke koek te ontwikkel. Ek het begin met 'n resep wat ek van die internet afgehaal het. En toe begin die fynskawery. Elke keer verander ek ietsie. Nou, nadat ek hom al vyf keer gebak en opgeëet het, voel hy vir my reg. Hierdie resep gaan nou 'n rukkie rus totdat ek hom op 'n stadium weer aanpak. Op hierdie oomblik wil ek nou nie meer daardie soort koek in die oë kyk nie!
Nou ja, ek dink die vraagstellers was sommer net vriendelik en het dit goed bedoel. En ja, ek hét verlede jaar gesê dat ek in hierdie jaar weer ernstig wil werk aan 'n boek drie. Terloops, ek het in daardie bloginskrywing ook genoem dat ek vanjaar graag die Camino wil gaan stap en ook in Capital Singers wil sing. Nie een van hierdie planne het gerealiseer tot nou toe nie, maar dit maak ook nie saak nie. 😊
Intussen is ek steeds besig om kos te maak op die vreemdste tye van die dag of nag, resepte te ontwikkel en neer te skryf en wie weet, dalk kom daar tog op 'n stadium 'n derde boek. Of nie. Net die tyd sal leer.